অজানা বিষক্রিয়ায় ১৭ জনের মৃত্যু কাশ্মীরে, ঘোষণা কনটেইনমেন্ট জোনের, ষড়যন্ত্র?

ওয়েব ডেস্ক: পাকিস্তানের ষড়যন্ত্র? কাশ্মীরের রাজৌরি জেলায় অজানা বিষক্রিয়ায় মৃত্যু ১৭ জনের। চিন্তিত সেখানকার প্রশাসন। উদ্বেগে স্বরাষ্ট্রমন্ত্রক। কেন্দ্রীয় স্বরাষ্ট্রমন্ত্রী অমিত শাহ ওই ঘটনায় অভ্যন্তরীণ তদন্ত কমিটি গড়েছে। তদন্ত করছে পুলিশও। মুখ্যমন্ত্রী ওমর আবদুল্লাহ ওই এলাকায় গিয়ে বলেছেন, সত্য বের করবেই সরকার। চন্দ্রবোরা সাপের বিষে থাকে নিউরো টক্সিন। সেই নিউরো টক্সিনের কারণেই কি জম্মু ও কাশ্মীরের রাজৌরি জেলার (Rajouri District) বাধামাল (Badhaal) গ্রামে একের পর এক মৃত্যু? করোনা (Corona) অতিমারীর স্মৃতি উস্কে দিয়ে বুধবার থেকে ওই এলাকা কন্টেইনমেন্ট জোন (Containment Zone) ঘোষণা করা হয়েছে। অনেকে আশঙ্কাজনক অবস্থায় হাসপাতালে ভর্তি রয়েছেন। বিষয়টি খোলসা করে না বললেও কেন্দ্রীয় মন্ত্রী জিতেন্দ্র সিং (Jitendra Singh) বলেছেন, রহস্যজনক টক্সিনের কারণে ওই ঘটনা ঘটেছে। স্বরাষ্ট্রমন্ত্রকের (Home Ministry) ১১ জনের অভ্যন্তরীণ তদন্ত কমিটি তদন্ত করছে। কিন্তু, এখনও পর্যন্ত ওই ঘটনায় নির্দিষ্ট কোনও কারণ জানা যায়নি। গত সাত ডিসেম্বর থেকে ১৯ জানুয়ারির মধ্যে তিন পরিবারের ১৭ জনের মৃত্যু হয়েছে। পাকিস্তান সীমানার কাছে ওই ঘটনা ঘটায় উদ্বেগ বেড়েছে। বাড়ছে রহস্যও।

জিতেন্দ্র সিং বৃহস্পতিবার জানিয়েছেন, প্যাথোজেন এই রহস্যজনক মৃত্যুর জন্য দায়ী। লখনউয়ে সিএসআইআর থেকে পাওয়া প্রাথমিক তদন্তের রিপোর্ট অনুযায়ী এটা ভাইরাস বা ব্যাক্টেরিয়ার সংক্রমণ নয়। টক্সিন পাওয়া গিয়েছে। এখন নিশ্চিত করতে হবে কী ধরনের টক্সিন সেটি। যদি কোনও ষড়যন্ত্র পাওয়া যায় সব দিক থেকেই সেটিকে পরীক্ষা করা হবে। যথাযথ ব্যবস্থা নেওযা হবে।

আরও পড়ুন: নথিহীন ভারতীয়দের আমেরিকা থেকে বের করে দেওয়া নিয়ে কী বললেন বিদেশমন্ত্রী?

আক্রান্ত রোগীদের মধ্যে যেসব লক্ষণ দেখা গিয়েছে সেগুলি হল, জ্বর, অতিরিক্ত ঘাম হওয়া, জ্ঞান হারানো। হাসপাতালে ভর্তির হওয়ার পরই মৃত্যু হয়েছে বেশিরভাগ ক্ষেত্রে। জিএমসি রাজৌরির কমিউনিটি মেডিসিন ডিপার্টমেন্টের প্রধান শুজা কাদরি বলেন, কোনও ছোঁয়াছে রোগের কারণে এই ঘটনা ঘটেনি। খাবারের মধ্যে টক্সিনের পরীক্ষা চলছে। খাবারের ২০০টি নমুনা সংগ্রহ করে দেশজুড়ে বিভিন্ন ল্যাবরেটরিতে পাঠানো হয়েছে। রোগীর শরীর থেকে নিউরো টক্সিনের নমুনা পাওয়া গিয়েছে। ওই ঘটনায় স্পেশ্যাল সিট গঠন করেছে পুলিশ। মুখ্যমন্ত্রী ওমর আবদুল্লাহ ওই এলাকায় যান। তিনি জানিয়েছেন, সরকার এর পিছনে সত্য জানতে প্রতিশ্রুতিবদ্ধ।

দেখুন অন্য খবর: